Takaréklángon a kampány
Magyarország a negyedik olyan választás elé néz, ahol a győztes kiléte nem lehet kérdéses. Ha a jobboldali többség előre eldőlt, minek erőteljes kampányt folytatni? A válasz: azért, mert az október 3-i eredmény sokáig meghatározhatja a pártok jövőjét. Ennek ellenére a kampány takaréklángon ég - olvasható a Politika 2.0 blogon.
A Fidesz számára a fő kérdés, hogy meg tudja-e ismételni a 2010-es országgyűlési választáson elért eredményét, tehát sikerül-e egy-két kivétellel az egész országban megszereznie a polgármesteri helyeket. A kormánypárt érdeke, hogy megmaradjon az a hangulat és politikai környezet, amelyben az országgyűlési választás lezajlott. Erre főleg az ellenzéki támadások erőtlensége miatt komoly esély mutatkozik: a kormányzásból eddig az IMF-fel és az Európai Bizottsággal való kötélhúzáson és személyügyi kérdéseken kívül nem sok látszik kifelé. A kormánypárt tehát biztosra megy: a ciklus elején (a Nemzeti Együttműködés Nyilatkozatán kívül, amely egyébként figyelemelterelésként is értékelhető) nem vállalt olyan konfliktusos témákat, amelyek felkavarhatják a politikai napirendet. Ennél jóval meglepőbb azonban, hogy az ellenzék sem mert eddig kockáztatni. Mindez leginkább az MSZP-nél érthető: a szocialisták célja az lehet, hogy október 3-án egyértelműen megőrizzék második helyüket a Fidesz mögött - írja a bejegyzés szerzője. A teljes elemzést elolvashatja a Politika 2.0 blogon.
Magyarország kampány Napi merítés választás Politika 2.0 önkormányzati választások 2010